คอลเซ็นเตอร์ผีระบาด โทร.หลอกทั้งบริษัท พนง.หลงเชื่อเสียข้อมูลลับ
รายงานข่าวจากบริษัท โพสต์พับลิชชิ่ง เปิดเผยว่า ได้มีกลุ่มมิจฉาชีพคอลเซ็นเตอร์ปลอมโทรศัพท์เข้ามาหาพนักงานบริษัทโพสต์ฯ แบบเรียงตัว ตั้งแต่วันที่ 10-11 ธ.ค.ที่ผ่านมา โดยใช้ระบบโทรศัพท์อัตโนมัติ อ้างว่าเป็นธนาคารกสิกรไทย โดยแต่งเรื่องหลอกสารพัดเรื่อง บ้างแจ้งว่า เหยื่อเป็นหนี้บัตรเครดิตไม่ยอมไปชำระ บ้างแจ้งว่า เหยื่อโดนแอบอ้างนำบัตรเครดิตไปใช้ แถมให้ตำรวจปลอมโทรศัพท์เข้ามากระตุ้นให้เหยื่อบอกข้อมูลส่วนตัว เพื่อความสมจริงสมจัง
11 ธ.ค. 2552

รายงานข่าวจากบริษัท โพสต์พับลิชชิ่ง เปิดเผยว่า ได้มีกลุ่มมิจฉาชีพคอลเซ็นเตอร์ปลอมโทรศัพท์เข้ามาหาพนักงานบริษัทโพสต์ฯ แบบเรียงตัว ตั้งแต่วันที่ 10-11 ธ.ค.ที่ผ่านมา โดยใช้ระบบโทรศัพท์อัตโนมัติ อ้างว่าเป็นธนาคารกสิกรไทย โดยแต่งเรื่องหลอกสารพัดเรื่อง บ้างแจ้งว่า เหยื่อเป็นหนี้บัตรเครดิตไม่ยอมไปชำระ บ้างแจ้งว่า เหยื่อโดนแอบอ้างนำบัตรเครดิตไปใช้ แถมให้ตำรวจปลอมโทรศัพท์เข้ามากระตุ้นให้เหยื่อบอกข้อมูลส่วนตัว เพื่อความสมจริงสมจัง
พนักงานบริษัทโพสต์ฯ รายหนึ่งเปิดเผยว่า เป็นลูกค้าบัตรเครดิตกสิกรไทยอยู่แล้ว พอมีคอลเซ็นเตอร์อ้างว่ามาจากธนาคาร จึงหลงเชื่อ บอกข้อมูลส่วนตัวไปทั้งชื่อ วันเกิด ที่อยู่ตามบัตรประชาชน แต่หลังจากคุยได้สักพักเริ่มเอะใจ เพราะมีคนอ้างตัวเป็นตำรวจใช้เบอร์ส่วนตัวโทรศัพท์เข้ามาหลอกถามข้อมูลอีก จึงวางหู และด้วยความกลัวจึงรีบนำบัตรเอทีเอ็มไปกดเงินออกมา พร้อมกับโทรศัพท์อายัดทั้งบัตรเดบิตและบัตรเครดิต อย่างไรก็ตาม ยังคงวิตกกังวลอยู่ เพราะได้บอกข้อมูลส่วนตัวไปหมดแล้ว และกลัวว่ามิจฉาชีพจะนำไปกระทำการอย่างหนึ่งอย่างใดในอนาคตหรือไม่ 
น.ส.อัญชลี จรัสยศวุฒิชัย ผู้อำนวยการฝ่ายผลิตภัณฑ์และการตลาดบัตรเครดิต ธนาคารกสิกรไทย เปิดเผยว่า ไม่ได้มีเพียงกสิกรไทยเท่านั้นที่โดนแอบอ้าง แต่ธนาคารขนาดใหญ่ต่างโดนแอบอ้างทั้งนั้น แต่ที่โดนทั้งบริษัทยังไม่เคยได้ยินมาก่อน ดูจากลักษณะแล้ว มิจฉาชีพกลุ่มนี้ใช้ระบบโทรศัพท์อัตโนมัติสุ่มโทรศัพท์แบบเรียงตัว ดังนั้น คนที่มีเบอร์ใกล้กัน หรือพนักงานบริษัทที่มีเบอร์เรียงกัน จึงมีความเป็นไปได้ที่จะโดนโทรศัพท์แบบปูพรม แต่ไม่ได้เกิดจากการซื้อขายข้อมูลส่วนตัวของลูกค้า เพราะมิจฉาชีพกลุ่มนี้ไม่มีข้อมูลลูกค้า จึงใช้การโทรศัพท์แบบสุ่มเพื่อหลอกถามข้อมูลจากเหยื่อ
นายวรวรรธน์ สุวรรณเจษฎา ประธานคณะทำงานป้องกันการทุจริตบัตรเครดิต ชมรมธุรกิจธุรกิจบัตรเครดิต สมาคมธนาคารไทย กล่าวว่า วิธีการป้องกันคือต้องให้ความรู้แก่ประชาชนให้มากๆ ซ้ำแล้วซ้ำอีก เพราะยอมรับว่าการปราบปรามให้หมดสิ้นเป็นเรื่องยาก เนื่องจากเป็นแก๊งข้ามชาติ ต้องอาศัยความร่วมมือระหว่างประเทศ
พ.ต.ท. พันธนะ นุชนารถ รองผู้กำกับการ 1 บก.ทท. เปิดเผยว่า จากการระบาดรอบใหม่ทางตำรวจได้ประสานไปยังสถานทูตจีนแล้ว เพื่อขอความร่วมมือในการจับกุม เนื่องจากตำรวจไทยไม่สามารถเดินทางไปจับกุมตัวการที่ประเทศจีน ทำได้แต่เพียงส่งพยานหลักฐาน แล้วรอให้ทางจีนประสานกลับมา ซึ่งต้องอาศัยระยะเวลาพอสมควร เพราะเป็นพิธีการทางการทูต แต่ที่ผ่านมาทางตำรวจจีนเคยช่วยไทยจับกุมแก๊งนี้ไปหนหนึ่ง
ทั้งนี้ ในช่วงที่เคยระบาดหนัก ได้มีประมาณการว่ามีเหยื่อถูกตุ๋นเงินไปราว 2,000-3,000 คน คิดเป็นเม็ดเงินประมาณ 200 ล้านบาท แต่ล่าสุดตัวเลขผู้เสียหายลดน้อยลงมาก เพราะคนเริ่มรู้ไต๋แก๊งนี้แล้ว
“จากวาจาของตำรวจจีน บอกเล่าว่า ที่จับได้เป็นเพียงปลาซิวปลาสร้อย ตัวใหญ่ยังจับไม่ได้ เพราะค่อนข้างเป็นผู้มีอิทธิพลพอสมควร ดังนั้น เราต้องช่วยกันประชาสัมพันธ์ให้ความรู้มากกว่านี้ แต่สื่อโทรทัศน์ยังไม่ได้ให้ความร่วมมือเท่าที่ควร เพราะถ้าตำรวจยังจับคนร้ายไม่ได้ ก็กลายเป็นข่าวที่ไม่น่าสนใจ” พ.ต.ท.พันธนะ กล่าว